**Ocenenie Euroatlantického centra v Aachene**

**Projekt Vyšehradské mládežnícke fórum 2018 z dielne Euroatlantického centra (EAC)** **získal prestížne ocenenie národného víťaza Európskej ceny Karola Veľkého 2019 (ECYP2019). Organizáciu na odovzdávaní cien pre víťazov na európskej úrovni v Aachene zastupovala bývalá prezidentka Lucia Kaščáková.**

Vyšehradské mládežnícke fórum je jedinečný projekt spájajúci študentov z krajín V4 s cieľom zvýšiť ich povedomie o euroatlantických hodnotách, spoločnej histórii a kultúre. V roku 2018 sa členovia EAC popri tradičnej trojdňovej konferencii v Banskej Bystrici rozhodli zorganizovať aj sprievodné podujatia v každom hlavnom meste V4, keďže konštatujú, že je potrebné informovať o týchto témach čo najväčší počet ľudí. V súčasnej dobe nárastu populizmu, euroskepticizmu a rozširovania dezinformácií je nutné vysvetľovať, diskutovať a hľadať to, čo nás spája, nie rozdeľuje. Po prebratí tejto ceny reprezentantka EAC Lucia Kaščáková uviedla: *„Som hrdá na to, že za takýmto projektom stojí skupina mladých a motivovaných študentov medzinárodných vzťahov. EAC preto držím palce aj v ďalšom období, aby pokračovalo v nastolenom rytme a naďalej dokazovalo, že je na Slovensku vedúcou mládežníckou organizáciou v oblasti medzinárodných vzťahov a bezpečnosti.“*

Štvordňový nabitý program zahŕňal okrem slávnostnej ceremónie odovzdávania cien ECYP 2019 aj neformálne prezentácie projektov medzi národnými víťazmi, prehliadku historického mesta Aachen a jeho pamiatok, diskusiu o Európe a aktuálnych výzvach za účasti významných osobností a v neposlednom rade slávnostný ceremoniál odovzdávania ceny Karola Veľkého generálnemu tajomníkovi OSN A. Guterresovi. Ceremoniálu sa zúčastnil aj španielsky kráľ Filip VI. Národní víťazi sa zároveň zúčastnili tradičného Open air festivalu, kde spolu s generálnym tajomníkom vystúpili na pódiu pred obyvateľmi a návštevníkmi Aachenu.

Autori článku: Tomáš Čekme, Lucia Kaščáková

Autor fotografií: James Dowson/UN Climate Change, Mark Hermenau/Land NRW, Lucia Kaščáková a národní víťazi ECYP2019